ગત અઠવાડિયે અમેરિકા કોંગ્રેસે આતંકવાદને નાથવા માટે પાકિસ્તાનને 70 કરોડ ડોલર આપવાની જાહેરાત કરી હતી. આ વચ્ચે જે આતંકવાદી સંગઠનો વિરુદ્ધ કાર્યવાહી કરવા માટે અમેરિકાએ પાકિસ્તાન પર દબાણ મૂક્યું છે, એ સંગઠનોમાં લશ્કર-એ-તોયબાનું નામ નથી. આ કારણે આતંકવાદ વિરુદ્ધ લડવાના મુદ્દે અમેરિકા ફરી એકવાર ખુલ્લુ પડ્યું હોવાનું માનવામાં આવી રહ્યું છે. ભારત માટે આ કોઇ મોટા ઝાટકા સમાન છે. પાકિસ્તાની સમાચાર પત્ર ડૉનના અહેવાલો અનુસાર, યુએસ કોંગ્રેસે આતંકવાદ વિરુદ્ધ કાર્યવાહી કરવા માટે હક્કાની નેટવર્કનું નામ આપ્યું છે. લશ્કર-એ-તોયબા વિરુદ્ધ કાર્યવાહી કરવાની માંગણી તો દૂર અમેરિકાએ આ અંગે એક શબ્દ પણ ઉચ્ચાર્યો નથી. હક્કાની નેટવર્કે અફઘાનિસ્તાનમાં યુદ્ધ છેડ્યું છે, જ્યાં અમેરિકા 16 વર્ષથી લડી રહ્યું છે. લશ્કર-એ-તોયબાએ ઘણા વર્ષોથી ભારત વિરુદ્ધ યુદ્ધ છેડ્યું છે.